R. Fico, predseda vlády SR: (2008-11-27):
Je pravda, že vzájomné vzťahy medzi Slovenskou republikou a Maďarskou republikou sú v poslednom období predmetom značnej pozornosti a môžeme naozaj aj potvrdiť to, že žiadne iné vzťahy našej krajiny s ostatnými susedmi nie sú tak pozorne sledované, ako to je v prípade Slovenskej republiky a Maďarskej republiky. Vyplýva to aj z dlhých rokov spoločného života našich národov pred rokom 1918 a ako medzištátne vzťahy sa však len pred 90. rokmi začali vyvíjať. Pripomeniem si slová, ktoré adresoval predseda poslednej uhorskej vlády Slovenskej národnej rade do Martina 30. októbra 1918 v deň prijatia Martinskej deklarácie, citujem: „Maďarský ľud nedelila od vášho ľudu ani nenávisť, ani protivy záujmov. Delila ho jedine hriešna politika tvrdošijnej triedy nášho národa, ktorá rovnako škodila i slovenskému i maďarskému národu. Za tie krivdy, ktoré urážali city slovenského národa, nie je zodpovedný maďarský ľud, on nemá s nimi nič spoločné a podnikne všetko, aby túto hriešnu triedu v základoch vykorenil. My stojíme na tom stanovisku, že podľa svätého práva sebaurčovania, patriaceho každému národu, Slovenská národná rada tak rozhodne, ako uzná za najlepšie v záujme slovenského národa.“ Toľko z citátu, ktorý odštartoval naše vzťahy na medzištátnej úrovni, vzťahy medzi Slovenskou republikou a Maďarskou republikou. Čas plynul, nastávali mnohé vzostupy aj pády vo vzájomných vzťahoch, ale pokiaľ obidve strany rešpektovali a ctili si zásady medzinárodného práva, vždy to bolo len a len v prospech ľudí, ktorí žijú v obidvoch krajinách. Nemá zmysel, ani to nebudem teraz robiť, vyťahovať skutočné či domnelé vzájomné krivdy a pofukovať si rany. Vláda Slovenskej republiky aj k dnešným napätiam v slovensko-maďarských vzťahoch pristupuje vždy ako k problému, ktorý sa rieši zásadami medzinárodného práva a hlavne v prospech ľudí na Slovensku a ak treba, aj v prospech ľudí v Maďarsku. Určujúcim rámcom je rešpektovanie skutočnosti, že účastníkmi týchto vzťahov sú dva rovnocenné a rovnoprávne subjekty – Slovenská republika a Maďarská republika. Tak ako by sa nepáčilo ľuďom v Maďarsku, keby sme im hovorili, ako má vyzerať ich vláda, tak ani nám sa nepáči, keď nám niekto diktuje, ako by mala vyzerať naša vláda. To sú suverénne veci, do ktorých si hovoriť nedáme a znovu to zopakujem, verím, že aj v roku 2010 sa vláda Slovenskej republiky bude zostavovať v Bratislave a nie niekde v Bruseli, v Budapešti, v Moskve alebo vo Washingtone. Takto sa Slovensko musí správať. (Potlesk.) V súčasnosti je základom rozvíjania vzájomných vzťahov Zmluva o dobrom susedstve a priateľskej spolupráci medzi Slovenskou republikou a Maďarskou republikou, podpísaná v roku 1995 v Paríži a ktorá výmenou ratifikačných listín nadobudla platnosť 15. mája 1996. My ju vnímame, ale aj dodržiavame ako celok, vrátane zásad nespochybňovania územnej celistvosti a rešpektovania práv národností. Podľa jej článku 5 zmluvné strany v záujme ďalšieho rozvoja budú uskutočňovať na rôznych úrovniach pravidelné konzultácie, citujem: „V rámci toho sa uskutoční najmenej raz za rok stretnutie predsedov vlád Slovenskej republiky a Maďarskej republiky.“ Nebudem sa vracať do histórie, môžem ale pred vami všetkými potvrdiť, že sa pravidelne pracovne stretávam s maďarským premiérom, najmä pri príležitostiach zasadnutí Európskej rady v Bruseli a rovnako pri iných príležitostiach, kde sú premiéri krajín Európskej únie. Privítal som možnosť stretnúť sa s pánom premiérom Maďarskej republiky aj v sobotu 15. novembra v Komárne. Dovolím si hodnotiť toto stretnutie mojimi očami, pretože prečítali sme si a vypočuli sme si a videli sme všetko možné, ale z môjho pohľadu považujem toto stretnutie pre slovensko-maďarské vzťahy za mimoriadne dôležité, pretože každý mal možnosť jasne pomenovať, čo ho trápi, kde vidí najväčšie napätie a na čo by sme sa mali sústrediť pri riešení tých problémov, ktoré vychádzajú v poslednom období na povrch. Nemali sme takýto široký priestor už dávno, a preto ja som mimoriadne privítal, že sme mali možnosť hodinu a pol o týchto otázkach hovoriť a vytvoriť si určitú platformu na návrhy, ktoré potom prišli z jednej, aj z druhej strany. Mimoriadne dôležitý je aj text vyhlásenia, ktorý sme spoločne pripravili a schválili a v ktorom sme spolu odsúdili všetky prejavy radikalizmu, extrémizmu, xenofóbie a vyzdvihli sme úlohu národnostných menšín – maďarskej na Slovensku a slovenskej v Maďarsku – pri rozvoji vzájomnej spolupráce a vyjadrili sme záujem na ďalšom prehlbovaní bilaterálnej spolupráce. Rovnako sme potvrdili záujem, že chceme pokračovať v napĺňaní programu Spoločná minulosť – spoločná budúcnosť v zrkadle spoločných projektov, ktorý bol podpísaný v júni minulého roku. Potvrdzujem opäť pred vami, že som pripravený prijať pozvanie kedykoľvek, kdekoľvek a na akúkoľvek tému, pokiaľ ide o slovensko-maďarské vzťahy, a preto ja osobne nemám žiadny problém prijať pozvanie pána maďarského premiéra, ísť do Budapešti na návštevu a o veciach veľmi jasne hovoriť. Rovnako sa v týchto dňoch definuje odpoveď, ktorú zašlem pánovi maďarskému premiérovi, na návrhy, ktoré predstavil na stretnutí v Komárne. Sú to návrhy, ktoré, samozrejme, sme museli riadne zvážiť a nielen vy, ale aj slovenská verejnosť bude informovaná o tom, ako sme s týmito návrhmi naložili, čo považujeme za akceptovateľné a čo akceptovateľné nie je. V súvislosti s exportom extrémizmu a neofašizmu z Maďarska na Slovensko som požiadal maďarského kolegu, aby maďarská vláda prijala nevyhnutné kroky v legislatívno-bezpečnostnej oblasti v záujme zamedzenia tohto mimoriadne nebezpečného javu. Viete, nám nestačí, keď sa iba vec odsúdi. My potrebujeme vidieť, že sa naozaj prijímajú tvrdé zákony a že tieto zákony sa aj v praxi aplikujú tak, ako možno ukazujeme my na Slovensku. Pozrite sa, čo sme urobili s extrémistickou organizáciou Slovenská pospolitosť. Najskôr, ak začali provokovať pri oslavách Slovenského národného povstania, do 5 minút sme ich zrušili. Keď sa pokúšali o ďalšie provokácie, opäť sme zasiahli. Najnovšie prišlo rozhodnutie, táto organizácia bola rozpustená. Ak budú akékoľvek pokusy organizovať podporné demonštrácie na podporu tejto extrémistickej organizácie, polícia zasiahla, toto rozpustila. Myslím si, že to sú jasné kroky, ktorými chceme ukázať aj maďarskej strane, čo máme na mysli, keď hovoríme o boji proti extrémizmu a neofašizmu a najmä proti exportu, ktorého sme svedkami. V praktickej rovine som počas stretnutia navrhol aj užšiu koordináciu spolupráce tajných služieb a polície pri predchádzaní podobným incidentom, akých sme boli svedkami na futbalovom zápase v Dunajskej Strede, pri pochode maďarských fašistov v Kráľovskom Chlmci, či pri blokáde niektorých hraničných priechodov maďarskou gardou. Vážené dámy a páni, nie je predsa možné, aby dobre fungujúcej tajnej službe uniklo, že skupina ľudí sa niekde organizuje na území Maďarskej republiky, že sa obliekajú do fašistických uniforiem, že majú dohodnuté zázemie v Kráľovskom Chlmci, že tam jednoducho prídu, budú tam provokovať. To bol jasný útok proti suverenite Slovenskej republiky a ja sa chcem poďakovať ministerstvu vnútra za rázny zásah, za to, že títo ľudia boli zadržaní. Myslím, že boli niektorí ľudia aj obvinení zo spáchania trestných činov. (Potlesk.) Ale toto si nikto nesmie dovoliť. Jednoducho nikto si nesmie dovoliť to, čo sa udialo na území Slovenskej republiky, hoc´ na území, kde žijú spoločne občania maďarskej národnosti spolu so Slovákmi. Chcem aj tu, na tomto mieste vyjadriť hlboké rozčarovanie a poľutovanie nad tým, že niekto nemal problém páliť slovenskú vlajku pred budovou veľvyslanectva Slovenskej republiky v Maďarsku. Toto sa u nás nedeje. Hlboké poľutovanie musím vysloviť nad hrubými útokmi a urážkami slovenského národa, ktoré sme mali možnosť vidieť na transparentoch v priamom prenose. Hlboké poľutovanie musím, samozrejme, vysloviť aj nad ľuďmi, ktorí hovoria, že Slováci sú iba nejakými hosťami na území, ktoré patrí Maďarsku. Toto sú snáď názory, ktoré patria do 18. storočia, ale nie do roku 2008, kedy –  a to môžem povedať s plnou vážnosťou – je Slovensko ekonomicky, finančne, politicky a sociálne ďaleko, ďaleko pred Maďarskou republikou a určite aj vďaka tomu, akú politiku robí táto vláda. (Potlesk.) Slovenská republika ako suverénny štát nedovolí na svojom území tak ako doteraz, ani v budúcnosti akékoľvek porušovanie zákonnosti, šírenie extrémistických ideológií, resp. šírenie národnej, či rasovej neznášanlivosti. Pán poslanec, zhodou okolností o štyri dni po stretnutí s pánom premiérom som zavítal do Komárna opäť, tentokrát s celou vládou, pretože sme tam mali zasadnutie vlády. Naozaj to môže potvrdiť aj pán primátor, nevzniklo to tak, že sme chceli reagovať po stretnutí s premiérmi a chceli sme sa ísť ukázať do Komárna, pretože toto stretnutie je súčasťou alebo toto zasadnutie bolo súčasťou dlhodobo pripravovaného harmonogramu a chcem oceniť, chcem naozaj oceniť veľmi korektný prístup, pokiaľ ide o prípravu tohto zasadnutia vlády. Veľmi dobre sa komunikovalo s predstaviteľmi mesta, dobre sa komunikovalo s poslancami Národnej rady Slovenskej republiky, kus roboty urobil pán poslanec Matejička, pretože sme schválili aj rozhodnutia, ktoré pomáhajú mestu Komárno. Nechali sme tam určité zdroje na rekonštrukciu športovej haly, prijali sme vážne kroky, ktoré odštartovali prípravu výstavby nového mostného spojenia cez rieku Dunaj a ďalšie a ďalšie rozhodnutia, ktoré určite budú pomáhať k zvyšovaniu životnej, sociálnej úrovne v tomto regióne. Vážené dámy a páni, myslím si, že toto je jediná cesta ako utlmovať veci, pretože vláda Slovenskej republiky má záujem, aby na území tohto štátu bol pokoj, aby si ľudia dobre rozumeli a najmä, aby sa dobre na Slovensku mali. Rovnako nám veľmi záleží na tom, aby boli dobré vzťahy so susednými štátmi a budeme robiť všetko pre to, ale nenecháme si brnkať po nose. (Potlesk.) Sme krajina, ktorej sa v porovnaní možno s inými štátmi dnes darí viac, pretože sa ukazuje, že dopady ekonomickej krízy síce na Slovensku budú, ale nebudú v takom rozsahu, ako sa pôvodne očakávalo a my nedovolíme, aby niekto tieto jasné výsledky politiky tejto vládnej koalície sa snažil prekryť vyvolávaním rôznych sporov, ktoré majú úplne iný fundament ako fundament skutočný, obsahovaný, ktorý možno vidíme v iných otázkach, ktoré sa otvárajú medzi štátmi. Robme všetko pre to, aby Slovensko, predovšetkým od januára, kedy zavádzame euro, ešte viac ukázalo Európe, že sme schopní spravovať si svoje vlastné veci suverénne európsky, že sme zodpovedná krajina, ktorá si plní záväzky voči partnerom, voči organizáciám, ktorých je členom, ale predovšetkým, že sme  krajina, ktorá myslí na ľudí, aby ľudia na Slovensku žili tak, že to bude zodpovedať predstavám Európy 21. storočia. (Potlesk.) Toto je cieľ vlády Slovenskej republiky. A chcem sa vám poďakovať, vážené dámy a páni, za to, že napomáhate vláde Slovenskej republiky v napĺňaní týchto predstáv o tom, ako by Slovensko malo vyzerať, ako má napredovať. Je pre mňa obrovským potešením konštatovať, a to poviem v tých posledných sekundách, ktoré mám, že budeme mať najvyšší hospodársky rast v Európskej únii, budeme mať nízku infláciu, udržíme euro, zabezpečujeme to, čo ľuďom máme dať, všetky sociálne programy, nič popritom neprivatizujeme, nepredáva sa žiadny strategický majetok, udržiavame pod kontrolou verejné financie. Toto sú výsledky práce tejto vlády. Takto by mala byť vláda hodnotená. Ďakujem pekne. (Potlesk.)